CELEX: 32017R0826
Language: fi
Date: 2017-05-17 00:00:00
Title: Euroopan parlamentin ja neuvoston asetus (EU) 2017/826, annettu 17 päivänä toukokuuta 2017, unionin ohjelman perustamisesta vuosiksi 2017–2020 kuluttajien ja muiden finanssipalvelujen loppukäyttäjien osallistumista unionin politiikan laadintaan finanssipalvelualalla lisäävien erityistoimien tukemista varten (ETA:n kannalta merkityksellinen teksti. )

19.5.2017   
            
            
               FI
            
            
               Euroopan unionin virallinen lehti
            
            
               L 129/17
            
         EUROOPAN PARLAMENTIN JA NEUVOSTON ASETUS (EU) 2017/826,
   annettu 17 päivänä toukokuuta 2017,
   unionin ohjelman perustamisesta vuosiksi 2017–2020 kuluttajien ja muiden finanssipalvelujen loppukäyttäjien osallistumista unionin politiikan laadintaan finanssipalvelualalla lisäävien erityistoimien tukemista varten
   (ETA:n kannalta merkityksellinen teksti)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 169 artiklan 2 kohdan b alakohdan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottavat huomioon Euroopan talous- ja sosiaalikomitean lausunnon (1),
   noudattavat tavallista lainsäätämisjärjestystä (2),
   sekä katsovat seuraavaa:
   
               (1)
            
            
               Unioni edistää korkeatasoisen kuluttajansuojan takaamista ja kuluttajien keskeistä asemaa sisämarkkinoilla tukemalla ja täydentämällä jäsenvaltioiden toimia, joiden tarkoituksena on varmistaa, että kansalaiset saavat täyden hyödyn sisämarkkinoista ja että heidän oikeudellisista ja taloudellisista eduistaan huolehditaan ja niitä puolustetaan asianmukaisesti tässä yhteydessä. Hyvin toimiva ja luotettava finanssipalveluala on sisämarkkinoiden ja niiden tarjoamien rajatylittävien mahdollisuuksien keskeinen osa. Se edellyttää vahvaa sääntelyn ja valvonnan kehystä, jolla samanaikaisesti varmistetaan rahoitusvakaus ja tuetaan kestävää taloutta. Samalla hyvin toimivan ja luotettavan finanssipalvelualan olisi tarjottava korkeatasoinen suoja kuluttajille ja muille finanssipalvelujen loppukäyttäjille, mukaan luettuina vähittäissijoittajat, säästäjät, vakuutuksenottajat, eläkerahastojen jäsenet ja edunsaajat, yksittäiset osakkeenomistajat, lainanottajat ja pienet ja keskisuuret yritykset.
            
         
               (2)
            
            
               Finanssi- ja talouskriisi on vuodesta 2007 lähtien horjuttanut finanssipalvelujen loppukäyttäjien ja etenkin kuluttajien luottamusta. Jotta voidaan palauttaa heidän luottamuksensa finanssialan vakauteen ja edistää alan parhaita käytäntöjä, on näin ollen tärkeää lisätä kuluttajien ja muiden finanssipalvelujen loppukäyttäjien, mukaan luettuina vähittäissijoittajat, säästäjät, vakuutuksenottajat, eläkerahastojen jäsenet ja edunsaajat, yksittäiset osakkeenomistajat, lainanottajat ja pienet ja keskisuuret yritykset, sekä näiden etuja ajavien sidosryhmien aktiivista osallistumista unionin politiikan laadintaan ja muuhun asiaan liittyvään monenväliseen politiikan laadintaan finanssialalla.
            
         
               (3)
            
            
               Näiden tavoitteiden saavuttamiseksi komissio käynnisti puoluerajat ylittävän Euroopan parlamentin aloitteen pohjalta vuoden 2011 lopussa pilottihankkeen, jonka tarkoituksena oli myöntää avustuksia, joilla tuetaan finanssialan asiantuntijakeskuksen kehittämistä kuluttajien, muiden loppukäyttäjien ja näiden etua ajavien sidosryhmien hyväksi, jotta parannettaisiin näiden valmiuksia osallistua unionin politiikan laadintaan finanssipalvelualalla ja edistettäisiin kestävän pankkijärjestelmän kehittämistä. Hankkeen tärkeimpiä tavoitteita oli varmistaa, että unionin päättäjillä olisi uutta unionin lainsäädäntöä valmisteltaessa saatavilla myös muiden kuin finanssialan ammattilaisten esittämiä näkemyksiä, varmistaa, että uudessa unionin lainsäädännössä otettaisiin huomioon kuluttajien ja muiden finanssipalvelujen loppukäyttäjien edut, varmistaa, että suurelle yleisölle tiedotettaisiin paremmin finanssialan sääntelyyn liittyvistä kysymyksistä finanssiosaamisen parantamiseksi, ja varmistaa, että kuluttajien ja muiden finanssipalvelujen loppukäyttäjien aktiivista osallistumista unionin politiikan laadintaan finanssipalvelualalla edistettäisiin niin, että saadaan aikaan tasapainoista unionin lainsäädäntöä.
            
         
               (4)
            
            
               Tämän tuloksena komissio myönsi vuosina 2012–2015 avointen ehdotuspyyntöjen perusteella toiminta-avustuksia kahdelle voittoa tavoittelemattomalle yhteisölle, jotka olivat Finance Watch ja Better Finance. Avustukset myönnettiin vuosina 2012 ja 2013 osana kaksivuotista pilottihanketta sekä vuodesta 2014 lähtien valmistelutoimen muodossa. Lisäksi vuonna 2016 päätettiin antaa toiminta-avustusten sijaan toimikohtaisia avustuksia, koska toimikohtaisten avustusten avulla voidaan valvoa paremmin unionin varojen käyttöä. Koska Euroopan parlamentin ja neuvoston asetuksen (EU, Euratom) N:o 966/2012 (3) mukaan valmistelutoimea voidaan käyttää vain enintään kolmena peräkkäisenä vuotena, on tarpeen antaa säädös, joka toimii näiden toimien rahoittamisen oikeusperustana vuodesta 2017 alkaen.
            
         
               (5)
            
            
               Finance Watch perustettiin vuonna 2011 unionin avustuksilla Belgian lainsäädännön alaisena kansainvälisenä voittoa tavoittelemattomana yhteisönä. Sen tehtävänä on puolustaa kansalaisyhteiskunnan etua finanssialalla. Unionin avustusten johdosta Finance Watch onnistui lyhyessä ajassa perustamaan pätevien asiantuntijoiden ryhmän, jonka oli mahdollista toteuttaa tutkimuksia, politiikka-analyyseja ja viestintätoimia finanssipalvelualalla.
            
         
               (6)
            
            
               Better Finance syntyi, kun vuonna 2009 alettiin järjestellä ja brändätä uudelleen jo olemassa olevia eurooppalaisia sijoittajien ja osakkeenomistajien liittoja. Unionin avustusten ansiosta järjestö perusti finanssialan asiantuntijakeskuksen, joka keskittyy lähinnä kuluttajien, yksittäisten sijoittajien, yksittäisten osakkeenomistajien, säästäjien ja muiden finanssipalvelujen loppukäyttäjien etuihin jäsenpohjansa ja resurssiensa mukaisesti.
            
         
               (7)
            
            
               Vuonna 2015 toteutetussa pilottihankkeen ja myöhemmän valmistelutoimen arvioinnissa todettiin, että toiminnan tavoitteet on saavutettu pääpiirteissään. Finance Watch ja Better Finance ovat työskennelleet toisiaan täydentävillä toiminnan aloilla, ja niillä on eri kohderyhmät. Yhdessä niiden toiminta on kattanut suurimman osan unionin finanssipoliittisesta asialistasta vuodesta 2012, ja Finance Watch ja Better Finance ovat resurssiensa salliessa pyrkineet laajentamaan toimintaansa siten, että sillä olisi laaja maantieteellinen kattavuus unionissa.
            
         
               (8)
            
            
               Molemmat järjestöt ovat tuottaneet lisäarvoa kansallisten jäsentensä toiminnalle ja unionin kuluttajille. Monenlaisia kuluttaja-asioita käsittelevillä kansallisilla järjestöillä ei useinkaan ole riittävää teknistä asiantuntemusta nimenomaisesti finanssipalveluihin liittyvillä politiikanaloilla eikä näitä aloja koskevassa unionin politiikan laadinnassa. Lisäksi vastaavia järjestöjä ei toistaiseksi ole tiedossa unionin tasolla. Vaikka pilottihankeen arvioinnissa ilmeni, että muilta hakijoilta ei ole saatu vastauksia vuodesta 2012 alkaen vuosittain järjestettyihin ehdotuspyyntöihin, tässä asetuksessa säädetyn ohjelman olisi kauden 2017–2020 jälkeen oltava avoin muille mahdollisille avustuksensaajille, jos ne täyttävät ohjelman vaatimukset.
            
         
               (9)
            
            
               Useista yrityksistä huolimatta Finance Watch ja Better Finance eivät ole onnistuneet saamaan vakaata ja merkittävää rahoitusta muilta finanssialasta riippumattomilta tukijoilta, ja siksi ne ovat edelleen erittäin riippuvaisia unionin rahoituksesta pystyäkseen toimimaan taloudellisesti kestävällä tavalla. Unionin yhteisrahoitus onkin nyt tarpeen, jotta voidaan varmistaa, että ne saavat tarvittavat resurssit tämän toiminnan tavoitteiden saavuttamiseksi tulevina vuosina, ja turvata vakaa rahoitus näille järjestöille sekä niiden asiantuntijoille ja hallintohenkilöstölle, jotka ovat tähän mennessä onnistuneet käynnistämään olennaiset toimensa lyhyessä ajassa. On näin ollen tarpeen perustaa vuosiksi 2017–2020 unionin ohjelma, jolla tuetaan Finance Watch- ja Better Finance -järjestöjen toimintaa, jäljempänä ’ohjelma’, joka täydentää jäsenvaltioiden vastaavaa kansallisen tason toimintaa. Rahoituksen vakaudella on keskeinen merkitys molemmille järjestöille sekä asiantuntemuksen säilyttämisen että hankkeiden suunnittelun kannalta. Ohjelmasta tukea saavien järjestöjen olisi kuitenkin pyrittävä lisäämään muista lähteistä saatavan rahoituksen osuutta.
            
         
               (10)
            
            
               Finance Watch- ja Better Finance -järjestöjen rahoituksen jatkaminen valmistelutoimen tapaan vuosina 2017–2020 varmistaisi näiden järjestöjen toiminnan tähän mennessä myönteisiksi arvioitujen vaikutusten ylläpitämisen. Ohjelman toteuttamisen rahoituspuitteiden olisi perustuttava kunkin järjestön keskimääräisiin todellisiin kustannuksiin vuosina 2012–2015. Unionin yhteisrahoitusosuuden 60 prosentin enimmäismäärän olisi säilyttävä ennallaan. Jos ohjelmaa ja vastaavaa rahoitusta jatketaan vuotta 2020 pidemmälle ja jos ilmenee, että on olemassa myös muita mahdollisia avustuksensaajia, hakijoille suunnatun ehdotuspyynnön olisi oltava avoin kaikille muille kriteerit täyttäville järjestöille, jotka edistävät ohjelman tavoitteita.
            
         
               (11)
            
            
               Tässä asetuksessa vahvistetaan ohjelman koko keston ajaksi rahoituspuitteet, joita Euroopan parlamentin ja neuvoston on määrä pitää talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen (4) 17 kohdan mukaisesti ensisijaisena ohjeenaan vuosittaisessa talousarviomenettelyssä.
            
         
               (12)
            
            
               Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa vuotuisten työohjelmien vahvistamisen osalta.
            
         
               (13)
            
            
               Vuosittain ennen 30 päivää marraskuuta kunkin avustuksensaajan olisi esitettävä komissiolle kuvaus toimista, jotka ovat suunnitteilla seuraavaksi vuodeksi ohjelman tavoitteiden saavuttamiseksi. Nämä toimet olisi kuvattava yksityiskohtaisesti esittäen myös niiden tavoitteet, odotetut tulokset ja vaikutukset, arvioidut kustannukset ja aikataulu sekä asiaankuuluvat indikaattorit niiden arvioimiseksi.
            
         
               (14)
            
            
               Rahoitustukea olisi myönnettävä asetuksessa (EU, Euratom) N:o 966/2012 ja komission delegoidussa asetuksessa (EU) N:o 1268/2012 (5) säädettyjen edellytysten mukaisesti.
            
         
               (15)
            
            
               Komission olisi toimitettava Euroopan parlamentille ja neuvostolle arviointikertomus ohjelman mukaisesti saaduista tuloksista viimeistään 12 kuukautta ennen ohjelman päättymistä. Arviointikertomuksessa olisi arvioitava, onko ohjelmaa syytä jatkaa kauden 2017–2020 jälkeen. Jos ohjelmaa jatketaan, muutetaan tai uudistetaan kauden 2017–2020 jälkeen, avustuksensaajien valitsemisessa olisi sovellettava avointa ehdotuspyyntömenettelyä.
            
         
               (16)
            
            
               Unionin taloudellisia etuja olisi menojen hallinnoinnin kaikissa vaiheissa suojattava oikeasuhteisin toimenpitein, joita ovat muun muassa sääntöjenvastaisuuksien ehkäiseminen, havaitseminen ja tutkiminen sekä hukattujen, aiheettomasti maksettujen tai virheellisesti käytettyjen varojen takaisinperintä ja soveltuvin osin hallinnolliset ja taloudelliset seuraamukset.
            
         
               (17)
            
            
               Avustuksensaajien olisi kaikin tavoin pyrittävä tekemään toimistaan näkyviä kaikissa jäsenvaltioissa. Tämän tavoitteen saavuttamiseksi avustuksensaajien olisi pyrittävä luomaan yhteyksiä asianomaisiin voittoa tavoittelemattomiin kuluttajajärjestöihin kaikkialla unionissa ja mahdollisuuksien mukaan käännättämään järjestöönsä, jäsenyyteensä ja toimiinsa liittyviä tietoja sekä asettamaan nämä tiedot saataville verkkosivustoilleen.
            
         
               (18)
            
            
               Avustuksensaajien toteuttamien unionin varoista tuettujen toimien jatkuvuuden varmistamiseksi tämän asetuksen olisi tultava voimaan päivänä, jona se julkaistaan, ja sitä olisi sovellettava 1 päivästä toukokuuta 2017.
            
         
               (19)
            
            
               Jäsenvaltiot eivät voi riittävällä tavalla saavuttaa tämän asetuksen tavoitetta eli perustaa unionin ohjelmaa kuluttajien ja muiden finanssipalvelujen loppukäyttäjien osallistumista unionin politiikan laadintaan finanssipalvelualalla lisäävien erityistoimien tukemista varten, vaan se voidaan toiminnan laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi,
            
         OVAT HYVÄKSYNEET TÄMÄN ASETUKSEN:
   1 artikla
   Kohde ja soveltamisala
   1.   Perustetaan 1 päivän toukokuuta 2017 ja 31 päivän joulukuuta 2020 väliseksi ajaksi unionin ohjelma, jäljempänä ’ohjelma’, tukemaan 3 artiklan 1 kohdassa tarkoitettujen järjestöjen toteuttamia toimia. Näillä toimilla edistetään unionin politiikan mukaisten tavoitteiden saavuttamista pyrittäessä lisäämään kuluttajien ja muiden finanssipalvelujen loppukäyttäjien sekä niiden etuja ajavien sidosryhmien osallistumista unionin politiikan laadintaan ja muuhun asiaan liittyvään monenväliseen politiikan laadintaan finanssipalvelualalla.
   2.   Ohjelman tavoitteiden saavuttamiseksi siitä yhteisrahoitetaan seuraavat toimet:
   
               a)
            
            
               tutkimustoimet, mukaan luettuina oman tutkimuksen ja tiedon tuottaminen, sekä asiantuntemuksen kehittäminen;
            
         
               b)
            
            
               yhteyksien luominen kuluttajiin ja muihin finanssipalvelujen loppukäyttäjiin toimimalla yhteistyössä jäsenvaltioissa olevien kuluttajaverkostojen ja puhelinpalvelujen kanssa, jotta havaitaan seikkoja, joilla on merkitystä unionin politiikan laadinnan kannalta, kun pyritään suojelemaan kuluttajien etuja finanssipalvelualalla;
            
         
               c)
            
            
               tietoisuuden lisäämistä koskevat toimet, valistuksen levittämistä koskevat toimet ja finanssialaan liittyvän koulutuksen tarjoaminen suoraan tai näiden järjestöjen kansallisten jäsenten kautta siten, että kohderyhmä kattaa laajasti muun muassa kuluttajat, muut finanssipalvelujen loppukäyttäjät ja muut kuin asiantuntijat;
            
         
               d)
            
            
               jäljempänä 3 artiklan 1 kohdassa tarkoitettujen järjestöjen jäsenten välistä vuorovaikutusta vahvistavat toimet sekä kyseisten jäsenten kantoja unionin tasolla edistävät vaikuttamistoimet, politiikanalaa koskeva neuvonta sekä finanssialan ja unionin sääntelyä koskevan julkisen ja yleisen kiinnostuksen edistäminen.
            
         2 artikla
   Ohjelman tavoitteet
   1.   Ohjelman tavoitteena on
   
               a)
            
            
               parantaa entisestään kuluttajien ja muiden finanssipalvelujen loppukäyttäjien sekä näiden etuja ajavien sidosryhmien aktiivista osallistumista unionin politiikan laadintaan sekä muuhun asiaan liittyvään monenväliseen politiikan laadintaan finanssipalvelualalla;
            
         
               b)
            
            
               tiedottaa kuluttajille ja muille finanssipalvelujen loppukäyttäjille sekä näiden etuja ajaville sidosryhmille finanssialan sääntelyyn liittyvistä asioista.
            
         2.   Komissio varmistaa, että ohjelmaa arvioidaan säännöllisesti 1 kohdassa asetettujen tavoitteiden suhteen erityisesti siten, että kunkin avustuksensaajan edellytetään toimittavan seuraavat tiedot:
   
               a)
            
            
               vuotuinen kuvaus avustuksensaajan ohjelman mukaisesti toteuttamista toimista;
            
         
               b)
            
            
               vuotuinen toimintakertomus, johon sisältyy kutakin avustuksensaajan suunnittelemaa ja toteuttamaa toimea koskevia määrällisiä ja laadullisia indikaattoreita;
            
         
               c)
            
            
               selvitys varainkäytöstä.
            
         Tällaiseen arvioon on sisällyttävä 9 artiklan 1 kohdassa tarkoitetun kertomuksen laatiminen.
   3 artikla
   Ohjelman avustuksensaajat
   1.   Ohjelman avustuksensaajat ovat Finance Watch- ja Better Finance -järjestöt, jäljempänä ’avustuksensaajat’.
   2.   Voidakseen osallistua ohjelmaan avustuksensaajan on edelleenkin oltava valtiosta riippumaton ja voittoa tavoittelematon oikeushenkilö, joka on riippumaton toimialasta, kaupasta tai liiketoiminnasta. Sillä ei saa olla eturistiriitoja, ja sen on edustettava jäsentensä kautta unionin kuluttajien ja muiden loppukäyttäjien etuja finanssipalvelualalla.
   Jotta avustuksensaaja voi ajaa kuluttajien ja muiden finanssipalvelujen loppukäyttäjien etuja mahdollisimman monessa jäsenvaltiossa, sen on pyrittävä laajentamaan aktiivisten jäsenten verkostoaan jäsenvaltioissa ja varmistamaan laaja maantieteellinen kattavuus.
   Komissio auttaa avustuksensaajia löytämään mahdollisia jäseniä jäsenvaltioissa. Komissio varmistaa myös, että kukin avustuksensaaja täyttää tämän kohdan ensimmäisessä ja toisessa alakohdassa säädetyt kriteerit ohjelman koko keston ajan, sisällyttämällä ne 7 artiklassa tarkoitettuihin vuotuisiin työohjelmiin ja arvioimalla vuosittain, täyttävätkö avustuksensaajat nämä kriteerit, ennen 4 artiklassa tarkoitettujen toimikohtaisten avustusten myöntämistä.
   3.   Jos avustuksensaajat sulautuvat toisiinsa, näin syntyvästä oikeushenkilöstä tulee ohjelman ainut avustuksensaaja.
   4 artikla
   Avustusten myöntäminen
   Ohjelman mukainen rahoitus annetaan vuosittain myönnettävinä toimikohtaisina avustuksina, ja se perustuu avustuksensaajan 7 artiklan 2 kohdan mukaisesti tekemään toimia koskevaan ehdotukseen.
   5 artikla
   Avoimuus
   1.   Kaikissa avustuksensaajan toteuttamaan ja ohjelmasta rahoitettuun toimeen liittyvissä tiedotteissa tai julkaisuissa on mainittava, että avustuksensaaja on saanut rahoitusta unionin talousarviosta.
   2.   Kunkin avustuksensaajan on kahden kuukauden kuluessa siitä, kun komissio hyväksyy vuotuiset työohjelmat, annettava seuraavat tiedot samanaikaisesti yleisölle ja asiaankuuluville voittoa tavoittelemattomille kuluttajajärjestöille:
   
               a)
            
            
               työn organisointi ja laajuus;
            
         
               b)
            
            
               mahdollisuus liittyä jäseneksi, jäsenyysehdot ja avustuksensaajan rakenne;
            
         
               c)
            
            
               mitkä sen toteuttamista toimista kuuluvat 1 artiklan 2 kohdan soveltamisalaan.
            
         6 artikla
   Varainhoitoa koskevat säännökset
   1.   Rahoituspuitteet ohjelman toteuttamiseksi 1 päivän toukokuuta 2017 ja 31 päivän joulukuuta 2020 välisellä kaudella ovat enintään 6 000 000 euroa käypinä hintoina.
   2.   Euroopan parlamentti ja neuvosto myöntävät vuotuiset määrärahat monivuotisen rahoituskehyksen rajoissa.
   7 artikla
   Ohjelman toteuttaminen
   1.   Komissio toteuttaa ohjelman asetuksen (EU, Euratom) N:o 966/2012 mukaisesti.
   2.   Voidakseen osallistua ohjelmaan kunkin avustuksensaajan on toimitettava komissiolle vuosittain ennen 30 päivää marraskuuta kuvaus 1 artiklan 2 kohdassa tarkoitetuista toimista, jotka ovat suunnitteilla seuraavaksi vuodeksi ohjelman tavoitteiden saavuttamiseksi, jäljempänä ’toimia koskeva ehdotus’. Nämä toimet on kuvattava yksityiskohtaisesti esittäen myös niiden tavoitteet, odotetut tulokset ja vaikutukset, arvioidut kustannukset ja aikataulu sekä asiaankuuluvat indikaattorit niiden arvioimiseksi.
   3.   Komissio toteuttaa ohjelman vuotuisten työohjelmien avulla asetuksen (EU, Euratom) N:o 966/2012 mukaisesti.
   Vuotuisissa työohjelmissa on vahvistettava tavoitteet, avustuksensaajien toteuttamien toimien odotetut tulokset, näiden toimien toteuttamistapa ja toimien suorittamista varten tarvittavan rahoituksen kokonaismäärä. Niihin on sisällyttävä myös kuvaus rahoitettavista toimista, maininta kullekin toimelle varatun rahoituksen määrästä sekä alustava toteuttamisaikataulu.
   Toimikohtaisten avustusten osalta vuotuisissa työohjelmissa on vahvistettava painopisteet, keskeiset myöntämisperusteet ja yhteisrahoituksen enimmäismäärä. Suoran yhteisrahoituksen enimmäismäärä on 60 prosenttia tukikelpoisista kustannuksista. Jos avustuksensaaja saa rahoitusta jäseniltä, jotka itse saavat rahoitusta unionin rahoitusohjelmista, komissio vähentää vuotuista osuuttaan varmistaakseen, että kyseisen avustuksensaajan ohjelman mukaisille toimille unionilta saama suora ja välillinen kokonaisrahoitus ei ylitä 70:tä prosenttia tukikelpoisista kokonaiskustannuksista.
   4.   Komissio hyväksyy vuotuiset työohjelmat rahoituspäätöksellä.
   8 artikla
   Unionin taloudellisten etujen suojaaminen
   1.   Komissio varmistaa asianmukaisin toimenpitein, että tämän asetuksen mukaisesti rahoitettavia toimia toteutettaessa unionin taloudellisia etuja suojataan petoksia, lahjontaa ja muuta laitonta toimintaa ehkäisevillä toimenpiteillä, tehokkailla tarkastuksilla ja, jos sääntöjenvastaisuuksia havaitaan, perimällä aiheettomasti maksetut määrät takaisin sekä tarvittaessa käyttämällä tehokkaita, oikeasuhteisia ja varoittavia hallinnollisia ja taloudellisia seuraamuksia.
   2.   Komissiolla ja sen edustajilla sekä tilintarkastustuomioistuimella on valtuudet tehdä kaikkien unionilta ohjelman mukaisesti rahoitusta saaneiden avustuksensaajien, toimeksisaajien ja alihankkijoiden osalta asiakirjoihin perustuvia ja paikan päällä suoritettavia tarkastuksia.
   3.   Euroopan petostentorjuntavirasto (OLAF) voi Euroopan parlamentin ja neuvoston asetuksessa (EU, Euratom) N:o 883/2013 (6) ja neuvoston asetuksessa (Euratom, EY) N:o 2185/96 (7) vahvistettujen säännösten ja menettelyjen mukaisesti tehdä tutkimuksia, mukaan luettuina paikan päällä suoritettavat tarkastukset ja todentamiset, selvittääkseen, onko ohjelman mukaisesti rahoitettuun avustussopimukseen tai avustuspäätökseen taikka sopimukseen liittynyt unionin taloudellisia etuja vahingoittavia petoksia, lahjontaa tai muuta laitonta toimintaa.
   4.   Tämän asetuksen täytäntöönpanosta johtuviin yhteistyösopimuksiin kolmansien maiden ja kansainvälisten järjestöjen kanssa, sopimuksiin, avustussopimuksiin ja avustuspäätöksiin on sisällytettävä määräyksiä, joissa nimenomaisesti annetaan komissiolle, tilintarkastustuomioistuimelle ja OLAFille valtuudet tehdä tällaisia tarkastuksia ja tutkimuksia kukin oman toimivaltansa mukaisesti, sanotun kuitenkaan rajoittamatta 1, 2 ja 3 kohdan soveltamista.
   9 artikla
   Ohjelman arviointi
   1.   Komissio antaa viimeistään 12 kuukautta ennen ohjelman päättymistä Euroopan parlamentille ja neuvostolle arviointikertomuksen ohjelman tavoitteiden saavuttamisesta ja antaa niille pyynnöstä kaikki arvioinnissa käytetyt ja saatavillaan olevat tiedot noudattaen samalla sovellettavia tietosuojasääntöjä ja luottamuksellisuutta koskevia velvoitteita.
   Arviointikertomuksessa arvioidaan ohjelman yleistä merkitystä ja lisäarvoa, sen toteuttamisen vaikuttavuutta ja tehokkuutta sekä avustuksensaajien toiminnalla yhdessä ja erikseen saavutettuja tuloksia 2 artiklan 1 kohdassa asetettuihin tavoitteisiin nähden.
   2.   Edellä 1 kohdassa tarkoitettu arviointikertomus toimitetaan tiedoksi Euroopan talous- ja sosiaalikomitealle.
   10 artikla
   Siirtymäsäännös
   Avustuksensaajien on toimitettava komissiolle toimia koskeva ehdotus ohjelman ensimmäiseksi vuodeksi viimeistään 3 päivänä kesäkuuta 2017.
   11 artikla
   Voimaantulo
   Tämä asetus tulee voimaan sinä päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä toukokuuta 201731 päivään joulukuuta 2020.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 17 päivänä toukokuuta 2017.
      
         
            Euroopan parlamentin puolesta
         
         
            Puhemies
         
         A. TAJANI
      
      
         
            Neuvoston puolesta
         
         
            Puheenjohtaja
         
         C. ABELA
      
   
   
      (1)  EUVL C 34, 2.2.2017, s. 117.
   
      (2)  Euroopan parlamentin kanta, vahvistettu 27. huhtikuuta 2017 (ei vielä julkaistu virallisessa lehdessä), ja neuvoston päätös, tehty 11. toukokuuta 2017.
   
      (3)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).
   
      (4)  EUVL C 373, 20.12.2013, s. 1.
   
      (5)  Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).
   
      (6)  Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).
   
      (7)  Neuvoston asetus (Euratom, EY) N:o 2185/96, annettu 11 päivänä marraskuuta 1996, komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi (EYVL L 292, 15.11.1996, s. 2).